**Valtteri Pulli** (s. 13. maaliskuuta 2001 Turku) on suomalainen jääkiekkopuolustaja, jolla on tulokassopimus NHL-seura San Jose Sharksin kanssa.

Ura
---

### Seuraura

Pulli on TuTon kasvatti. Hän jakoi kaudella 2015–2016 C-nuorten Mestiksessä joukkueensa sisäisen pistepörssin kolmannen ja puolustajien sisäisen pistepörssin ensimmäisen sijan Veeti Väyrysen kanssa. Pulli siirtyi kaudeksi 2017–2018 Turun Palloseuran B-junioreihin.

Huhtikuussa 2019 Pulli teki kolmivuotisen juniorisopimuksen TPS:n SM-liigajoukkueen kanssa. Hän pelasi kauden 2019–2020 kokonaan A-nuorissa. Myös kauden 2020–2021 Pulli aloitti U20-joukkueessa, jossa hän pelasi suurimman osan kaudestaan. SM-liigakauden käynnistyttyä Pulli teki liigadebyyttinsä runkosarjan toisella kierroksella, kotiavauksessa 3. lokakuuta 2020 Rauman Lukkoa vastaan. Hänet merkittiin TPS:n seitsemänneksi puolustajaksi. Pulli keräsi ottelussa jääaikaa 11.49 minuuttia. Hän pelasi SM-liigassa kauden aikana kahdeksan runkosarjaottelua ilman tehopisteitä.

Marraskuussa 2021 Pulli teki TPS:n kanssa kaksivuotisen jatkosopimuksen. Aiemmin samassa kuussa hän joutui yli kahdeksi kuukaudeksi sivuun rannevamman vuoksi. Pulli palasi kaukaloihin helmikuussa 2022 ja hän vakiinnutti loppukaudella paikkansa TPS:n SM-liigakokoonpanossa, jossa Pulli pelasi kaikkiaan 21 runkosarjaottelua tehden kaksi syöttöpistettä ja 17 playoff-ottelua tehden yhden syöttöpisteen. Hän pelasi myös kaksi Mestarien liigan ottelua tehden yhden syöttöpisteen. Pulli voitti kauden päätteeksi SM-hopeaa. Hän pelasi osan kaudestaan vielä myös TPS:n U20-joukkueessa, jossa Pulli voitti SM-pronssia.

Pulli kuului kauden 2022–2023 ensimmäisillä kierroksilla SM-liigan yllättäjiin ja hän kantoi myös TPS:n parhaan pistemiehen Veikkauksen Kultaista kypärää tehtyään kolmessa ensimmäisessä ottelussa kolme syöttöpistettä. Kauden neljännessä ottelussa 21. syyskuuta 2022 vieraissa JYPiä vastaan Pulli teki liigauransa avausmaalin. Hän sai ottelussa myös syöttöpisteen Jasse Ikosen tekemään maaliin. Lasse Nieminen valitsi Pullin ottelun Alumnien tähtien ykköstähdeksi. Kaikkiaan hän teki runkosarjan aikana 53 ottelussa tehot 3+14=17. Kolmessa playoff-ottelussa Pulli teki yhden maalin. Hänen kauteensa mahtui myös viiden ottelun mittainen pelikielto, kun Pulli taklasi 3. helmikuuta 2023 KooKoota vastaan pelatussa ottelussa Kasperi Ojantakasta pään seudulle. Hän sai tilanteesta kahden minuutin jäähyn väkivaltaisuudesta.

Toukokuussa 2023 NHL-varaamaton Pulli teki kaksivuotisen tulokassopimuksen San Jose Sharksin kanssa.

### Maajoukkueura

Pulli on pelannut Suomen A-maajoukkueessa kahdeksan ottelua ilman tehopisteitä. Hän teki A-maajoukkuedebyyttinsä Beijer Hockey Gamesin 9. helmikuuta 2023 Zürichissä pelatussa avausottelussa Sveitsiä vastaan. Pulli merkittiin Suomen nelospuolustajapariin Elmeri Erosen viereen. Hän sai ottelussa yhden kahden minuutin jäähyn pelin viivyttämisestä.

Pulli valittiin myös Suomen alle 20-vuotiaiden MM-leiriryhmään vuoden 2021 turnaukseen, mutta hän putosi kuitenkin lopullisesta kisajoukkueesta. Yhteensä Pulli on pelannut neljä nuorten maaottelua.

Pelityyli
---------

NHL:n suomenkielisten sivujen toimittaja Toni Rajamäen mukaan 197 cm pitkä Pulli on moderni puolustava puolustaja, joka pelaa kovaa, liikkuu kokoonsa nähden sulavasti ja osaa avata peliä.

Muuta
-----

Pulli valmistui syksyllä 2020 ylioppilaaksi Kerttulin lukiosta.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2018–2019 | TPS | A-SM | 30 | 1 | 4 | 5 | 2 | – | – | – | – | – |
| 2019–2020 | TPS | A-SM | 52 | 3 | 6 | 9 | 38 | 4 | 0 | 0 | 0 | 0 |
| 2020–2021 | TPS | U20-SM | 13 | 4 | 1 | 5 | 16 | 2 | 0 | 1 | 1 | 2 |
|  | TPS | SM-liiga | 8 | 0 | 0 | 0 | 4 | – | – | – | – | – |
| 2021–2022 | TPS | U20-SM | 17 | 1 | 1 | 2 | 8 | – | – | – | – | – |
|  | TPS | SM-liiga | 21 | 0 | 2 | 2 | 4 | 17 | 0 | 1 | 1 | 0 |
| 2022–2023 | TPS | SM-liiga | 53 | 3 | 14 | 17 | 12 | 3 | 1 | 0 | 1 | 2 |
| 3 kautta | yhteensä | SM-liiga | 82 | 3 | 16 | 19 | 20 | 20 | 1 | 1 | 2 | 2 |

Lähteet
-------

* Valtteri Pulli The Internet Hockey Databasessa (englanniksi)
* Valtteri Pulli Eurohockey-sivustolla (englanniksi)
* Valtteri Pulli *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Valtteri Pulli *Elite Prospects*. Everysport Media Group AB.  (englanniksi)
2. ↑  Elite Prospcets – TuTo U16 *eliteprospects.com*. Everysport Media Group AB. Viitattu 11.5.2020. (englanniksi)
3. ↑  TPS:lle kaksi nuorta paluumuuttajaa – Pohjanoksa vahvistaa maalivahtiosastoa *Jatkoaika.com*.  18.4.2019. Jatkoaika r.y. Viitattu 3.10.2020.
4. ↑  TPS - Lukko, 3.10.2020 *liiga.fi*.  3.10.2020. Jääkiekon SM-liiga Oy. Viitattu 4.10.2020.
5. ↑  TPS - Lukko, 3.10.2020 *liiga.fi*.  3.10.2020. Jääkiekon SM-liiga Oy. Viitattu 4.10.2020.
6. ↑  Tallskog, Mika: TPS:lle jatkosopimukset Topias Haapasen ja Valtteri Pullin kanssa *Jatkoaika.com*.  26.11.2021. Jatkoaika r.y. Viitattu 29.11.2021.
7. ↑  Tallskog, Mika: TPS:n Valtteri Pulli pitkälle sairaslomalle *Jatkoaika.com*.  5.11.2021. Jatkoaika r.y. Viitattu 7.6.2022.
8. ↑  Tallskog, Mika: TPS:n pelaaja-arviot 2021–22: Omat pojat loistivat kirkkaimpina tähtinä *Jatkoaika.com*.  20.5.2022. Jatkoaika r.y. Viitattu 7.6.2022.
9. ↑  No nyt! Valtteri Pulli, 21, on yhtäkkiä SM-liigan tulikuumin pelaaja – TPS-puolustajalta dominoivia otteita *MTVuutiset.fi*.  21.9.2022. Telia Company AB. Viitattu 21.9.2022.
10. ↑  JYP - TPS, 21.9.2022 *liiga.fi*.  21.9.2022. Jääkiekon SM-liiga Oy. Viitattu 21.9.2022.
11. ↑  Sikailija sai viiden ottelun pelikiellon SM-liigassa – kostajalle kahden pelin panna *is.fi*.  5.2.2023. Sanoma Media Finland Oy. Viitattu 25.4.2023.
12. ↑  Sharks Sign Defenseman Valtteri Pulli to Two-Year, Entry-Level Contract *nhl.com/sharks*.  3.5.2023. San Jose Sharks. Viitattu 3.5.2023. (englanniksi)
13. ↑  Sharks teki sopimuksen Valtteri Pullin kanssa *nhl.com/fi*.  3.5.2023. National Hockey League. Viitattu 3.5.2023.
14. ↑  Tilanne 29.4.2023
15. ↑  SUI - FIN (Line Up) *stats.swehockey.se*.  9.2.2023. Svenska Ishockeyförbundet. Viitattu 20.2.2023. (englanniksi)
16. ↑  SUI - FIN (5-6) *stats.swehockey.se*.  9.2.2023. Svenska Ishockeyförbundet. Viitattu 20.2.2023. (englanniksi)
17. ↑  Lyytikäinen, Eerikki: MM-näyttämö vaihtui liigaympyröihin – Pulli: "Oli iso pettymys, etten mahtunut kisajoukkueeseen" *ts.fi*.  16.12.2020. Turun Sanomat Oy. Viitattu 20.2.2023.
18. ↑  Rajamäki, Toni: Nämä Liigassa kiekkoilevat vapaat pelaajat kiinnostavat NHL-seuroja *nhl.com/fi*.  23.2.2023. National Hockey League. Viitattu 25.4.2023.
19. ↑  Syksyn 2020 uudet ylioppilaat *ts.fi*.  12.11.2020. Turun Sanomat Oy. Viitattu 17.11.2020.

TPS – SM-liiga
4 M. Jokinen |
6 Rafkin (**A**) |
7 Lauridsen |
17 Talvitie |
20 Marjala |
21 Fröberg |
26 Korpikoski (**A**) |
27 Dudas |
29 Hakala |
32 Vali |
33 DeNaples |
35 Anttila |
39 Lindberg |
40 Lehtonen |
41 Intonen |
42 Suomi |
44 Arell (**A**) |
51 Nurmi |
52 Palmu |
55 Johansson |
57 Munkki |
58 Väisänen |
59 Hemming |
61 Jasu (**C**) |
62 Jürgens |
67 Sevänen |
76 Lindsten |
77 Haapanen |
81 Koskinen |
91 J. Jokinen  

Valmentajat Miettinen – Kalto – Salo – Moisanen – Mierlahti – Rosendahl – Granholm